
Cink nyomásos öntvény gyártása és vizsgálata

Kulcsszavak: Cink, Nyomásos Öntészet, Technológia
A gyártástechnológiai módszerek fejlődése, a zöld technológiák fejlődése és a világpiaci helyzet újabb és újabb kihívások elő állítják a gyártó vállalatokat. Egy termékcsoport tervezése és fejlesztése mindezért jelentős szaktudást, energiát és tőkét igényel.
Napjainkban a korszerű öntödék törekednek a hagyományos üzemi módszerek és a számítógépes szimulációs eszközök alkalmazásával csökkenteni a tervezéshez és a folyamat fejlesztéshez szükséges időt valamint költségeket. A szimulációs eszközök használata a nyomásos öntészeti technológiák esetében különösen jelentős, mivel ez az öntészeti technológiák közül a legnagyobb termelékenységgel rendelkező gyártási módszer. A nagyszériás gyártási volumen miatt a nyomásos öntvények főfelhasználója a gépipar és különösképpen a gépjárműipar, így, akár a néhány százalékos teljesítményjavulás is jelentős előrelépést jelent.
Dolgozatomban egy nyomásos öntvény geometriát választottam, melynek ismertettem a gyártás technológiáját, modelleztem az öntvény geometriáját, majd az elkészített modellt felhasználva szimulációs vizsgálatot végeztem. A szimulációs vizsgálat során az üzemi körülmények kerültek definiálásra peremfeltételként. Vizsgáltam az öntvény gyártásának folyamatát, számítógépes szimulációs vizsgálatokat végeztem a formatelési és dermedési viszonyok vizsgálatára különböző kiindulási- és peremfeltételek esetén.
A legyártott öntvények közül véletlenszerűen választottam ki darabokat, melyeken relatív sűrűség és számított porozitás meghatározást végeztem. A választott alkatrészeken meghatározott helyen csiszolatot készítettem, majd mikroszkópos elemzést végeztem és a porozitási értékeket képelemzés segítségével értékeltem ki. A szimulációs eredményeket összehasonlítottam az egyes darabok csiszolataival. Az elvégzett komplex vizsgálati folyamat eredményeként javaslatot tettem a gyártástechnológia fejlesztésére.



